Endelig frukt, brød og melk til rasisolert bygd
Iphone/Ipad, Android ...eller sjekk pent.no Det var reaksjonen til innbyggerne da helikopteret kom med forsyninger. – Dette er jo nok til våren! lo innbyggerne i den vesle fjellbygda Gullbrå i Eksingedalen i Hordaland da de endelig fikk ferske leveranser i formiddag. Etter seks døgn isolert fordi veivesenets geologer fastslårat rasfaren er for stor, fikk de 28 fastboende endelig nye forsyninger.Barna på Gullbrå ventet og ventet. Kom det noe godteri? Ut av de store fraktposene ble det hentet poser med salat, tomat, gjær, kasser med brød, små esker merket medisin, en eske med satellittelefon- og en stor blå bag med førstehjelp og en hjertestarter. Men hvor var godteriet? De ransaket hver sekk, men nei. Helt til en fant en kasse, og der, nede på bunnen, lyste det gult mot dem, en, to, tre – de talte opp: 28 store plater med melkesjokolade! Forholdene var heller ikke i dag de enkleste: Det første helikopteret som var chartret, måtte snu i Hardanger på grunn av været, og oppdraget ble da overtatt av Fonnafly på Voss. Her var også VG med, men helikopteret måtte lande underveis mot Gullbrå på grunn av dårlig sikt.Men da vi endelig kom fram, var store deler av innbyggerne samlet på den vesle snuplassen i enden av veien, hvor helikopteret kunne lande mellom 2 – 3 meter høye brøytekanter. – Vi har det nokså bra, men vi har fem unge som ikke kommer seg på skolen. De har fått lekser på internett. Og det er 5 – 6 fastboende som ikke kommer seg på jobb. Selv har jeg barselperm og kan jobbe litt hjemmefra, sier Frøydis Gullbrå, som er født og oppvokst her, men er kommunelege i nabokommunen Modalen. Bonde Olav Gullbrå mener også at situasjonen er nokså god, men innrømmer at han om en ukes tid går tom for kraftfor til alle geitene sine. Selv har han fullstappet fryseboks og fryseskap og gode proviantreserver.– Vi mangler jo melk og brød og frukt og slike ferskvarer, sier Anita Gullbrå. Det er ikke første gang bygda har vært isolert, men før har de bare skjedd når det har gått skred langs veien: – Nå er veien stengt fordi geologene vurderer rasfaren som høy. Men vi vet at den snøen vi ser i fjellsidene, gjerne kan ligge i to måneder. Vi synes at geologene kunne snakket med oss som bor her, som kjenner fjellsidene, sier Frøydis Gullbrå. – Hvis vi skulle la være å kjøre langs veien på grunn av rasfaren, kunne vi ikke bodd her, sier Svein Tollefsen, som selv må holde seg hjemme fra jobbene nede i lavlandet.Til dette sier geolog Julie Bjørlien i Statens vegvesen region vest: – Vi har konsultert brøytemannskaper, og noen av disse er lokale. Vi vurderer også situasjonen ut fra hvor mye trafikk veien har, fordi risikoen vil være lavere for at noen blir truffet av skred når veien har liten trafikk. Vi vurderer situasjonen fra dag til dag, vi var over området i helikopter senest tirsdag. Vår vurdering nå er at veien tidligst kan åpnes torsdag. Det kommer en god del nedbør onsdag, som vil øke skredfaren. Så vil den avta torsdag igjen, sier hun.
- Dette var jammen mye varer! Hvor lenge har de tenkt at vi skal være innesperret? skal være innesperret?